Diari Oficial de la Generalitat Valenciana


Sumari del DOGV 7811, del 22-06-2016 (2016/4184)

RESOLUCIÓ de 2 de maig de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la delimitació de la via pecuària de la carrerada del Camí Vell de Gandia en el terme municipal de Terrateig, província de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7811

Data del DOGV
:   22-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4184


Data del document
:   02-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 2 de maig de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la delimitació de la via pecuària de la carrerada del Camí Vell de Gandia en el terme municipal de Terrateig, província de València. [2016/4184]  
Antecedents de fet  
1. La classificació de les vies pecuàries del terme municipal de Terrateig, província de València, va ser aprovada per l'Ordre Ministerial de 20 d'octubre de 1976 i publicada en el Boletín Oficial del Estado número 288, d'1 de desembre de 1976, i en el Butlletí Oficial de la Província de València número 18, de 22 de gener de 1977.  
La via pecuària número 1, carrerada del Camí Vell de Gandia està classificada amb una amplària legal de 37,50 metres, encara que es considera esta amplària excessiva i es determina una amplària necessària de 8 metres. En este document es descriu el seu traçat de la manera següent: «procedent de Benicolet, esta carrerada entra a Terrateig, continució del camí de Benicolet, en travessar el riu de Nasiu amb rumb E; a la seua esquerra està la carretera d'Albaida a Gandia i la carrerada del Camí Vell de Gandia, i ix del terme de Terrateig i entra en el de Llocnou de Sant Jeroni al S del molló número 7 d'aquells que dividixen els dos termes municipals».  
2. Amb data 18 de febrer de 2014, el representant de VERNIPRENS, SA, presenta un escrit en els serveis territorials, en el qual sol·licita la delimitació de la via pecuària carrerada del Camí Vell de Gandia per tal de definir-ne els límits i, posteriorment, modificar-ne el traçat, amb exposició de raons funcionals i materials per a la seua realització.  
3. Amb data 3 de setembre de 2014, el director territorial de València de la Conselleria d'Infraestuctures, Territori i Medi Ambient, proposa: «Autoritzar l'inici de l'expedient de delimitació de la via pecuària número 1, denominada carrerada del Camí Vell de Gandia en el terme municipal de Terrateig per tal de definir-ne els límits, d'acord amb el que establix l'acte de classificació, i amb subjecció a la legislació vigent».  
4. Amb data 3 de novembre de 2014, la directora general de Medi Natural resol autoritzar l'inici de l'expedient de delimitació, de conformitat amb el que establix l'acte de classificació i amb subjecció a la legislació vigent.  
5. L'anunci d'inici de les operacions de fitació de la delimitació parcial de la via pecuària carrerada del Camí Vell de Gandia es va publicar en el Diari Oficial de la Comunitat Valenciana número 7433, de 15 de gener de 2015. Així mateix, es va remetre l'anunci a l'Ajuntament de Terrateig per a la seua exposició en el tauler d'anuncis de l'ajuntament esmentat i es va notificar este inici als titulars de les parcel·les afectades amb domicili conegut i a les mercantils amb línies de subministrament afectades. A més, es va comunicar l'inici d'operacions als organismes i als col·lectius interessats.  
6. Les operacions de fitació es van iniciar el dia 5 de març de 2015 en el lloc i l'hora assenyalats en l'anunci publicat en el DOCV, i van finalitzar eixe mateix dia.  
7. Amb data 30 de juliol de 2015, el representant de VERNIPRENS, SA, presenta un escrit on descriu la modificació del traçat de via pecuària sol·licitada, quantifica les superfícies afectades per esta modificació i aporta els títols de propietat que corresponen amb els terrenys oferits. Esta modificació afecta part de la via pecuària existent sobre la parcel·la 3508101YJ3030N propietat de VERNIPRENS, SA.  
  
Des de la Direcció Territorial de València, en virtut de l'economia administrativa i, en aplicació de l'article 73 de la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú, es decidix tramitar la delimitació de la via pecuària carrerada del Camí Vell de Gandia en el terme municipal de Terrateig conjuntament amb la sol·licitud de modificació del traçat.  
  
8. Una vegada acabades estes operacions, es va formular la proposició de delimitació amb data 7 de setembre de 2015, l'exposició al públic de la qual va ser anunciada en el Diari Oficial de la Comunitat Valenciana número 7666, de 26 de novembre de 2015, i s'establia un termini d'un mes des de la publicació, perquè els interessats pogueren interposar les al·legacions o reclamacions oportunes.  
Així mateix, es va complir al tràmit d'audiència establit en l'article 84 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es van informar tots aquells contigus i els ocupants de la via pecuària de l'exposició al públic del referit expedient, i se'ls va atorgar un termini de quinze dies per a al·legar i presentar tots els documents i justificants que consideraren pertinents. De la mateixa manera, s'han exposat per mitjà d'un edicte, en els respectius ajuntaments, aquelles notificacions que han resultat infructuoses.  
9. Una vegada acabat el termini d'exposició pública i tràmit d'audiència, no es presenten al·legacions, de conformitat amb el certificat de 18 de gener de 2016, expedit per la secretària territorial de la Direcció Territorial de València d'esta Conselleria.  
10. Amb data 19 de gener de 2016, l'instructor de l'expedient emet informe favorable a l'aprovació de la delimitació de la via pecuària número 1, carrerada del Camí Vell de Gandia, en el terme municipal de Terrateig, província de València, d'acord amb la proposició de delimitació i plans que consten en l'expedient i favorablement a l'aprovació de la modificació de traçat de la via pecuària.  
11. Amb data 20 de gener de 2016, el director territorial de València de la Conselleria d'Agricultura, Medi Ambient, Canvi Climàtic i Desenvolupament Rural, proposa:  
Primer. Aprovar la delimitació de la via pecuària número 1, carrerada del Camí Vell de Gandia, en el terme municipal de Terrateig, província de València, d'acord amb la proposta de delimitació i plans que hi ha en l'expedient i les característiques de la qual són les següents:  
Denominació: carrerada del Camí Vell de Gandia.  
Amplària legal: 37,5 metres.  
Longitud delimitada: 613,78 metres.  
Superfície delimitada: 23.016,90 m².  
Nombre d'intrusions: 20.  
Superfície total intrusions: 23.259,80 m² (\*).  
(\*) Esta superfície inclou 889,35 metres quadrats corresponents a les línies de subministraments d'Iberdrola i Cegas.  
Segon. Cancel·lar totalment o parcial totes les inscripcions registrals que siguen contradictòries amb la delimitació.  
Tercer. Requerir els causants de les intrusions perquè corregisquen les irregularitats que es deriven dels plans i documents que hi ha en l'expedient.  
Quart. Traslladar la resolució d'aprovació a l'Administració Cadastral, d'acord amb el que establix l'article 14.c del Reial Decret Legislatiu 1/2004, de 5 de març, pel qual s'aprova el Text Refós de la Llei del Cadastre Immobiliari.  
Quint. Elevar el certificat de la delimitació aprovada al registre de la propietat corresponent, als efectes de registrar com a domini públic l'àmbit delimitat.  
Sext. Aprovar la modificació de traçat de la via pecuària en els termes referits en el fonament de dret quart d'este informe i en la proposició de delimitació.  
12. Amb data 17 de febrer de 2016, té entrada en el Servei d'Ordenació i Gestió Forestal, ofici del cap del Servei Territorial de Medi Ambient de València, en què remet el certificat de la secretària interventora d'Administració Local sobre l'exposició pública de l'expedient en l'Ajuntament de Terrateig, en el qual indica que durant el termini d'exposició pública no s'ha formulat cap reclamació. Així mateix, remet un informe de l'arquitecte municipal i la documentació presentada per Amparo Bretó Artés, presentats fora del termini legalment establit.  
  
13. Amb data 26 de febrer de 2016, el tècnic del Servei d'Ordenació i Gestió Forestal redacta un informe en què indica que la modificació de traçat ha de ser objecte d'un altre expedient, i emet un informe favorable sobre l'aprovació de la delimitació.  
14. Amb data 29 de febrer de 2016, el cap de Servei d'Ordenació i Gestió Forestal emet informe favorable sobre l'aprovació de la delimitació i desfavorable sobre la modificació de traçat, ja que considera que ha de ser objecte d'un altre expedient.  
Així mateix, indica que si s'aprova esta delimitació, el director general de Medi Natural i d'Avaluació Ambiental, a proposta d'este Servei, resoldrà, si és procedent, iniciar l'expedient de modificació de traçat.  
15. Amb data 1 de març de 2016, el director general de Medi Natural i Avaluació Ambiental proposa l'aprovació de la delimitació d'acord amb la proposta de delimitació i amb els plans que hi ha en l'expedient.  
  
16. Amb data 18 d'abril de 2016, l'Advocacia General de la Generalitat emet un informe favorable la proposta de resolució de la delimitació de la via pecuària carrerada del Camí Vell de Gandia en el terme municipal de Terrateig, província de València.  
  
Fonaments de dret  
Primer. La classificació de les vies pecuàries del terme municipal de Terrateig, província de València, va ser aprovada per l'Ordre Ministerial de 20 d'octubre de 1976 i publicada en el Boletín Oficial del Estado número 288, d'1 de desembre de 1976, i en el Butlletí Oficial de la Província de València número 18, de 22 de gener de 1977.  
Segon. És competència de la Conselleria d'Agricultura, Medi Ambient, Canvi Climàtic i Desenvolupament Rural la resolució d'este expedient, d'acord amb el que s'ha preceptuat en l'article 22.8 de la Llei 14/2003, de 10 d'abril, de Patrimoni de la Generalitat Valenciana, i en el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat.  
Tercer. El present acte administratiu es regix pel que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per la Llei 14/2003, de 10 d'abril, de Patrimoni de la Generalitat, pel Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat i la resta de normativa aplicable al cas.  
Quart. L'article 8.1 de la Llei 3/1995, de 23 de març, de Vies Pecuàries, definix la delimitació com «l'acte administratiu pel qual es definixen els límits de les vies pecuàries de conformitat amb el que establix l'acte de classificació», mentre que l'article 7 definix l'acte de classificació com «l'acte administratiu de caràcter declaratiu en virtut del qual es determina l'existència, l'amplària, el traçat i la resta de característiques físiques generals de cada via pecuària».  
Quint. L'article 14 de la Llei 3/2014, d'11 de juliol, de la Generalitat, de Vies Pecuàries, de la Generalitat Valenciana, definix la delimitació i regula el procediment per a la tramitació d'este.  
  
Vistes la Llei 3/1995, de 23 de març, de Vies Pecuàries; la Llei 3/2014, d'11 de juliol, de la Generalitat, de Vies Pecuàries de la Comunitat Valenciana; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; la Llei 14/2003, de 10 d'abril, de Patrimoni de la Generalitat Valenciana; la Llei 33/2003, de 3 de novembre, del Patrimoni de les Administracions Públiques, i la resta de disposicions concordants, resolc:  
  
Primer  
Aprovar la delimitació de la via pecuària núm. 1, carrerada del Camí Vell de Gandia en el terme municipal de Terrateig, província de València, d'acord amb la proposta de delimitació i plans que hi ha en l'expedient i les característiques de la qual són les següents:  
Denominació: carrerada del Camí Vell de Gandia  
Amplària legal: 37,5 metres.  
Longitud delimitada: 613,78 metres.  
Superfície delimitada: 23.016,90 m².  
Nombre d'intrusions: 20.  
Superfície total intrusions: 23.259,80 m² (\*).  
(\*) Esta superfície inclou 889,35 metres quadrats corresponents a les línies de subministraments d'Iberdrola i Cegas.  
  
Segon  
Cancel·lar totalment o parcial totes les inscripcions registrals que siguen contradictòries amb la delimitació.  
  
Tercer  
Requerir els causants de les intrusions perquè corregisquen les irregularitats que es deriven dels plans i documents que hi ha en l'expedient.  
  
Quart  
Traslladar la resolució d'aprovació a l'Administració Cadastral, d'acord amb el que establix l'article 14.c del Reial Decret Legislatiu 1/2004, de 5 de març, pel qual s'aprova el Text Refós de la Llei del Cadastre Immobiliari.  
  
Quint  
Elevar el certificat de la delimitació aprovada al registre de la propietat corresponent, als efectes de registrar com a domini públic l'àmbit delimitat.  
  
Esta resolució serà notificada per la Direcció Territorial de València als interessats en este procediment.  
Contra la present resolució, que posa fi a la via administrativa, es podrà interposar un recurs de reposició davant de la consellera d'Agricultura, Medi Ambient, Canvi Climàtic i Desenvolupament Rural, en el termini d'un mes, comptador des de l'endemà de la recepció d'esta notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'esta, de conformitat amb el que establixen els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que els interessats puguen exercitar qualsevol altre recurs que consideren oportú.  
  
València, 2 de maig de 2016.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.